ระเบียบการประปานครหลวง ฉบับที่ 59 ว่าด้วย ข้อห้ามและข้อปฏิบัติสำหรับผู้ใช้น้ำ พ.ศ. 2554
ระเบียบการประปานครหลวง
ระเบียบการประปานครหลวง
ฉบับที่ ๕๙
ว่าด้วย
ข้อห้ามและข้อปฏิบัติสำหรับผู้ใช้น้ำ
พ.ศ. ๒๕๕๔[๑]
 

เพื่อป้องกันความเสียหายที่อาจเกิดแก่ระบบส่งจำหน่ายน้ำประปาอันเป็นสาธารณประโยชน์หรือป้องกันอันตรายแก่สุขภาพอนามัยของประชาชนส่วนรวม
อาศัยอำนาจตามความในข้อ ๕ ประกอบกับข้อ ๒๓ ของข้อบังคับการประปานครหลวง ฉบับที่
๑๑๖ ว่าด้วย การบริการจัดส่ง จำหน่ายและการใช้น้ำประปา พ.ศ. ๒๕๔๓ จึงวางระเบียบไว้
ดังต่อไปนี้

ข้อ ๑ ระเบียบนี้เรียกว่า ระเบียบการประปานครหลวง ฉบับที่ ๕๙ ว่าด้วย
ข้อห้ามและข้อปฏิบัติสำหรับผู้ใช้น้ำ พ.ศ. ๒๕๕๔

ข้อ ๒ ระเบียบนี้ให้ใช้บังคับตั้งแต่วันที่ ๑
ตุลาคม ๒๕๕๔ เป็นต้นไป

ข้อ ๓ ให้รองผู้ว่าการ
(บริการ)
รักษาการตามระเบียบนี้และให้มีอำนาจกำหนดหลักเกณฑ์และวิธีปฏิบัติเพื่อดำเนินการตามระเบียบนี้

ข้อ ๔ ห้ามผู้ใช้น้ำดำเนินการดังต่อไปนี้
๔.๑ ต่อท่อที่รับน้ำประปาจากการประปานครหลวงเข้ากับท่อน้ำที่มิใช่น้ำจากแหล่งผลิตของการประปานครหลวง
๔.๒ ต่อท่อประปาจากประตูระบายอากาศ (AIR RELEASE VALVE)
๔.๓ ติดตั้งท่อที่รับน้ำประปาจากการประปานครหลวงหรืออุปกรณ์ต่าง ๆ
ไว้ในตำแหน่งที่อาจจะจมในน้ำโสโครกหรือของเหลวอื่นใด
๔.๔ ต่อท่อประปาโดยตรงเข้ากับเครื่องสุขภัณฑ์และเครื่องใช้ดังนี้
๔.๔.๑ โถส้วม
๔.๔.๒ โต๊ะผ่าตัดหรืออุปกรณ์ต่าง ๆ ประเภทเดียวกัน
๔.๔.๓ เครื่องฆ่าเชื้อโรค เครื่องมือกาลักน้ำ
ถังเก็บน้ำยาเคมีและอุปกรณ์ประเภทเดียวกัน
๔.๕ ใช้เครื่องสูบน้ำ สูบน้ำโดยตรงจากท่อที่รับน้ำประปาจากการประปานครหลวง
๔.๖ ติดตั้งท่อที่รับน้ำประปาจากการประปานครหลวงในช่องลิฟท์ (LIFT) หรือภายใต้น้ำหนักถ่วงของลิฟท์ (LIFT)

ข้อ ๕ ผู้ใช้น้ำจะต้องดำเนินการดังต่อไปนี้
๕.๑ ท่อที่รับน้ำประปาจากการประปานครหลวงที่ติดตั้งผ่านสิ่งกัดกร่อน
จะต้องมีการป้องกันโดยการเคลือบหรือหุ้มด้วยวัสดุที่มีความต้านทานการกัดกร่อนนั้น
๕.๒
ท่อที่รับน้ำประปาจากการประปานครหลวงที่วางลอดหรือผ่านทะลุกำแพงรับน้ำหนักหรือฐานรากจะต้องมีการป้องกันการแตกโดยการใช้ปลอกร้อยท่อที่มีขนาดใหญ่กว่าไม่น้อยกว่า
๒ เท่า
๕.๓ กรณีมีความจำเป็นต้องต่อท่อที่รับน้ำประปาจากการประปานครหลวงกับเครื่องสุขภัณฑ์ที่มีที่รองรับน้ำ
ปลายเปิดของท่อหรือก๊อกจ่ายน้ำจะต้องอยู่สูงกว่าระดับน้ำสูงสุดในที่รองรับน้ำนั้นและมีช่องว่างเหนือระดับน้ำสูงสุดไม่น้อยกว่า
๓ เท่า ของเส้นผ่าศูนย์กลางท่อ
กรณีมีความจำเป็นต้องต่อท่อเข้ากับเครื่องสุขภัณฑ์ในระดับที่ต่ำกว่าระดับน้ำสูงสุดในที่รองรับน้ำจะต้องมีประตูระบายอากาศ
(AIR RELEASE VALVE) ขนาดเท่ากับท่อน้ำติดตั้งอยู่บนเส้นท่อและจะต้องอยู่สูงกว่าระดับน้ำสูงสุดในที่รองรับน้ำไม่ต่ำกว่า
๑๐ เซ็นติเมตร

ข้อ ๖ หากผู้ใช้น้ำฝ่าฝืนข้อห้ามข้อหนึ่งข้อใดตามข้อ
๔ หรือไม่ปฏิบัติตามข้อปฏิบัติข้อหนึ่งข้อใดตามข้อ ๕
การประปานครหลวงสงวนสิทธิ์ที่จะงดจ่ายน้ำตามระยะเวลาที่การประปานครหลวงเห็นสมควร


ประกาศ
ณ วันที่ ๒๘ กันยายน พ.ศ. ๒๕๕๔
เจริญ ภัสระ
ผู้ว่าการการประปานครหลวง










ปริยานุช/ผู้จัดทำ
๑๖ พฤศจิกายน
๒๕๕๔

ปณตภร/ผู้ตรวจ
๒๕ พฤศจิกายน
๒๕๕๔

















































[๑] ราชกิจจานุเบกษา
เล่ม ๑๒๘/ตอนพิเศษ ๑๓๓ ง/หน้า ๒๓/๘ พฤศจิกายน ๒๕๕๔